ไอเอ็นจีส่งตราสารหนี้3เดือนให้พักเงินช่วงสั้น
บลจ.ไอเอ็นจี เปิดขายกองทุนตราสารหนี้ระยะสั้นลงทุน 3 เดือน เหมาะพักเงินรอดอกเบี้ยขยับต่อและรอจังหวะหุ้นปรับฐาน ค่อยโยกเงินกลับเข้าลงทุนรอบใหม่
21 เม.ย. 2554

บลจ.ไอเอ็นจี เปิดขายกองทุนตราสารหนี้ระยะสั้นลงทุน 3 เดือน เหมาะพักเงินรอดอกเบี้ยขยับต่อและรอจังหวะหุ้นปรับฐาน ค่อยโยกเงินกลับเข้าลงทุนรอบใหม่
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ในระหว่างวันที่ 19-25 เม.ย.2554 บลจ.ไอเอ็นจี (ประเทศไทย) อยู่ระหว่างการเสนอขาย “กองทุนเปิด ไอเอ็นจี ไทย ตราสารหนี้ระยะสั้น 3M6” ให้กับประชาชนทั่วไปเป็นครั้งแรกเสนอขายหน่วยละ 10 บาท จองซื้อขั้นต่ำ 2,000 บาท โดยกองทุนลงทุนในตราสารหนี้ภาครัฐและเอกชน ที่ได้รับการจัดอันดับความน่าเชื่อถือในระดับที่สามารถลงทุนได้ จากสถาบันจัดอันดับความน่าเชื่อถือที่ได้รับการยอมรับจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยมีอายุการลงทุนเฉลี่ยประมาณ 3 เดือน 
นายต่อ กล่าวว่า ที่ผ่านมา ต้องยอมรับว่า กองทุนตราสารหนี้ระยะสั้น เป็นกองทุนที่ได้รับความสนใจจากนักลงทุนมาตลอด เนื่องจากเหมาะสำหรับการพักเงินระยะสั้น เพื่อรอจังหวะในการกระจายการลงทุนไปในสินทรัพย์อื่นๆ โดยเฉพาะอย่างยิ่งในช่วงที่อัตราดอกเบี้ยกำลังอยู่ในขาขึ้น หลังจากที่คณะกรรมการกำหนดนโยบายการเงิน (กนง.) ธนาคารแห่งประเทศไทย ได้ปรับขึ้นอัตราดอกเบี้ยนโยบายในการประชุมเมื่อวันที่ 20 เม.ย.2554 อีก 0.25% จากระดับ 2.50% สู่ระดับ 2.75% เนื่องจากได้รับแรงกดดันจากภาวะเงินเฟ้อที่ขยับสูงขึ้น และคาดว่าจะเป็นปัจจัยที่ส่งผลกระทบกับเศรษฐกิจไทยในระยะต่อไป "เรายังมองทิศทางการปรับขึ้นของอัตราดอกเบี้ยว่าจะมีลักษณะค่อยเป็นค่อยไป และมีระยะเวลาในการปรับขึ้นอีกระยะหนึ่ง ซึ่งเป็นช่วงเวลาที่นักลงทุนควรหาแหล่งพักเงินระยะสั้นๆ เพื่อรอจังหวะกลับเข้าไปในช่วงที่ดอกเบี้ยสูงกว่านี้” นายต่อกล่าว
นอกจากนี้ ทิศทางการลงทุนในตลาดหุ้นที่มีการปรับตัวสูงขึ้นอย่างต่อเนื่อง เนื่องจากการกลับเข้ามาลงทุนของนักลงทุนต่างประเทศ ส่งผลให้ดัชนีราคาหุ้นปรับตัวสูงขึ้นทะลุระดับ 1,100 จุด ทำให้นักลงทุนอาจรอจังหวะให้ตลาดหุ้นปรับฐานหรือพักตัวลงมา จึงค่อยกลับเข้าไปลงทุนอีกครั้ง ซึ่งเหล่านี้เป็นปัจจัยที่สนับสนุนให้กองทุนตราสารหนี้ระยะสั้นเป็นทางเลือกที่น่าสนใจของนักลงทุน เพราะนักลงทุนสามารถลดความผันผวนด้วยการรับผลตอบแทนที่แน่นอนในช่วง 3 เดือน อีกทั้งผลตอบแทนก็ยังสูงกว่าเงินฝากธนาคารพาณิชย์ในระยะเวลาเดียวกันอีกด้วย